

**Ekstraordinære generalforsamling afholdt den 21. september 2024 på Rindsholm Kro.**

**Formandens beretning.**

Det har været et år præget af megen tumult - vældig meget endda – og langt mere end både ønsket og forudset.

Den tidligere forman Jan Fagerlund valgte på sidste generalforsamling efter eget ønske at gå af som formand og samtidig udtræde af bestyrelsen.

**Overdragelse af bankkonti og økonomi**: I lighed med tidligere blev posten som kasserer lagt hos formanden (dvs. mig), hvilket ikke er optimalt, men var blot set som en midlertidig løsning, indtil alt det formelle faldt på plads. Den nye bestyrelse opfordres til at adskille de to funktioner.

Det kostede en del vitaminer fra både Jans og min side at få overdraget foreningens bankkonto til mig. Der var mange genvordigheder med skrivelser, skemaer, dokumentation m.v. frem og tilbage til bl.a. Erhvervsstyrelsen, Digitaliseringsstyrelsen, virk.dk og Danske Bank (Danske Direkte Forening). Det kom først endeligt på plads medio februar i år.

**Opdatering af hjemmesiden**: I bestyrelsen var vi enige om, at hjemmesiden trængte til en opdatering og et helt nyt layout. Bl.a. skulle den gøres enklere. Det viste sig dog noget nær umuligt at opdatere foreningens aktuelle hjemmeside. Dels var den lavet i et forældet program og med algoritmer, der ikke længere kunne støttes af nutidig software, dels var der ingen, der havde kendskab og/eller ressourcer til at arbejde med det gamle system.

Jeg brugte dage og uger på at bakse med opdatering af den oprindelige hjemmeside, men måtte til sidst give op. Uden forudgående kendskab til at lave hjemmesider begyndte jeg at lave et udkast i et brugervenligt og globalt system, der kaldes WordPress. Det var herunder vigtigt, at ikke noget af historikken fra den oprindelige hjemmeside gik tabt. Jeg forsøgte at overføre alt det oprindelige til den nye hjemmeside, men det var ikke muligt, hvorfor jeg i den nye hjemmeside indsatte links til den gamle hjemmeside. Det betød så, at vi måtte have to parallelle hjemmesider og dermed et noget dyrere abonnement til one.com.

Men intet er slettet, og alt blev bevaret, **dvs. indtil Jan Fagerlund for nyligt og uden varsel slettede den oprindelige hjemmeside.**

Et stort hint til den nye bestyrelse skal derfor være: Domænet bør ikke ejes af én person (f.eks. formand), men af foreningen ved dets CVR-nummer.

**Depotrum**: Foreningen har en stor mængde bøger – flere m3 - doneret af Bjarne Bekker samt et hæsligt maleri, som alt sammen fortsat beror hos Jan Fagerlund. Efter tildeling af formandsposten brugte jeg brugt en hel del tid på at undersøge mulighederne for alternativ opbevaring. Randers Kommune blev bl.a. spurgt, om de havde muligheder for opmagasinering, men svarene var negative. Herefter søgte jeg firmaer i og omkring Randers og Silkeborg (der bor jeg), men ingen steder var prisen under 300 kr./måned, hvilket er alt for meget for en lille økonomi som vores. Det hele ligger derfor formentlig fortsat hos Jan, indtil der kan findes et både tørt og billigt lager.

**Biler til Ukraine**: Foreningen har tidligere støttet Ukraines kamp mod Hitlers og Stalins klon i Kreml, Vladimir Putin, bl.a. ved at donere en generator.

Inspireret af brødrene Jesper og Morten Lindholt, som blev hædret med en medalje i forbindelse med generalforsamlingen den 4. november 2023, valgte jeg at tilbyde mig som chauffør på en af de mange ture med levering af biler til Kiev. Det var en spændende oplevelse i februar. Det kostede ikke NEV noget, men trak ca. 5.500 kr. ud af privatøkonomien.

**Clifford Lossin**: I november 2023 faldt Clifford Lossin ved deres sommerhus og slog hovedet ganske alvorligt. Han blev indlagt, og på hospitalet fandt de ud af, han også havde kræft, som han så kom i behandling for. Det var desværre forgæves, for den 13. marts sov han stille ind og blev bisat fra Sct. Clemens kirke den 20. marts. Cliff var en af de første bærere af Niels Ebbesen Medaljen, som han i sin tid fik overrakt af stifteren Victor Horn selv.

Lad os rejse os og holde et minuts stilhed, mens vi tænker på de positive oplevelser vi har haft med Cliff og lade tankerne gå til Anne Marie og hans familie.

**Støtteforeningen Danske Soldaters Mindelund** ved Rindsholm Kro: NEV har hidtil betalt et støttemedlemskab af denne forening. Bestyrelsen i Niels Ebbesens Venner granskede foreningens økonomi. Vi er en lille forening, og økonomien er stram, så med beklagelse måtte vi opsige foreningens støttemedlemskab. Til gengæld indmeldte jeg mig selv som enkeltperson og deltog i foreningens generalforsamling den 18. marts.

Desværre er Rindsholm Kro nu lukket. Hanne og Frode Hansen har kastet håndklædet i ringen og er stoppet efter næsten 35 år som kropar. De kunne ikke finde personale til køkkenet og uden personale her, kan kroen ikke drives. Det sidste arrangement var den 04. juli 2024 i mindelunden på dens 20års fødselsdag. Mindelunden vil som altid fortsat være åben for gæster.

**Hædring med medaljer**: Efter indstilling fra Lars Hedegaard blev formand for ’Trykkefrihedsselskabet’, Aia Fog, den 25. maj på Memphis Mansion Graceland i Randers tildelt Niels Ebbesen Medaljen. Der var desværre kun et meget beskedent fremmøde, og da jeg ikke nåede at advisere Graceland om de få tilmeldte, betalte jeg af egen lomme ca. 3.000 kr. for det store overskud af kaffe og kage.

Der er efterhånden kun få tilbageværende/overlevende modstandsfolk.

Efter indstilling fra Martin Corfix besluttede bestyrelsen at dekorerede det tidligere BOPA-medlem med dæknavnet "Thor", 98-årige Ejgil Borch, med Niels Ebbesen Medaljen. Overrækkelsen fandt sted den 15. september på Præstegården i Lynge, og omgivet af sine døtre fortalte Ejgil Borch om flere af de aktioner han havde deltaget i under Besættelsen.

**Niels Ebbesens Venner på Facebook og MobilePay**: På det første bestyrelsesmøde besluttede vi at oprette en lukket Facebook-gruppe, hvor bærerne uformelt kunne kontakte hinanden, og hvor der kunne oprettes opslag af generel interesse for foreningens medlemmer. ”Lukket” betyder i denne forbindelse ”lukket for offentligheden”. Formand og næstformand er administratorer og sikrer, at kun bærere ville blive tildelt adgang.

Ligeledes blev det besluttet at tilmelde Niels Ebbesens Venner MobilePay med henblik på at smidiggøre bl.a. kontingentbetalinger.

Det medførte så endnu en omgang polemik med Erhvervsstyrelsen, Digitaliseringsstyrelsen og Danske Bank, men det lykkedes til sidst.

Oprettelse af Facebook og MobilePay har været drøftet i den tidligere bestyrelse, men Jan Fagerlund har hver gang på det kraftigste afvist tanken. Som tidligere formand og ikke længere medlem af bestyrelsen var han fortsat imod, og dermed startede den lange og uværdige ballade, der desværre kom til at præge Niels Ebbesens Venner resten af foråret og sommeren.

**Forslag om mægling**:

Bestyrelsen foreslog ultimo juni at mødes med Jan med henblik på få begravet stridsøksen og ryge en fredspibe, for den nuværende situation var uværdig for alle parter og aldeles ødelæggende for foreningen. Det blev på det kraftigste afvist af Jan: ”Jeg har ingen andel i den situation, du har skabt, så lad være med at tørre noget af det af på mig. Min konklusion er et ’nej tak’. Jeg har ikke tillid til dig. Jeg vil have så lidt med dig at gøre som overhovedet muligt.”

**Returnering af medaljer og æsker**:

18. juni, mail fra Jan Fagerlund: ”Som situationen har udviklet sig, vil jeg ikke have der bliver delt flere af mine Niels Ebbesen medaljer ud. Jeg forventer du straks returnerer alle til mig sammen med medaljeæskerne. Medaljerne er sponseret til mig personligt, ikke til foreningen. Du bedes derfor returnere mine medaljer. Det vil jo ikke se godt ud med sagsanlæg eller politianmeldelse, for det er jo tyveri.”

Medaljer og æsker blev derfor returneret til Jan den 8. juli. Bestyrelsen var dermed stækket, hvilket nok også var hensigten.

**Exit Jan Fagerlund:**

Vi startede foreningsåret med fuld enighed om at foreslå generalforsamlingen, at Jan Fagerlund selvfølgelig skulle indstilles som æresmedlem af foreningen. Det ændrede sig efterhånden derhen, at vi midt på året seriøst overvejede nødtvungent at skride til iværksættelse af vedtægternes §4 og §7, der lyder således:

- § 4 Den, der har ført våben mod Danmark, **modarbejder foreningen** eller ved dom er fundet skyldig i en i den offentlige mening vanærende handling, **kan ikke være medlem.**

- § 7 Indsigelse mod et medlems forbliven i foreningen afgøres af generalforsamlingen efter indstilling fra bestyrelsen. **Bestyrelsen er bemyndiget til at suspendere medlemmet indtil førstkommende generalforsamling**.

Vi anså dette som den eneste mulighed for at skabe ro om foreningens arbejde og dermed dens fremtid.

Den 11. juli meddelte Jan Fagerlund så i en mail til bestyrelsen, at han pr. dags dato melder sig ud af Niels Ebbesens Venner. Bestyrelsen forventede derfor, at de mange negative mails fra Jan blev indstillet, men hanophørte desværre ikke med at rundsende sine ødelæggende mails til alle foreningens medlemmer, hvori han opfordrede til, at de skulle melde sig ud af ”den falske Niels Ebbesen”. Et større antal af hans personlige venner bad derfor om at blive meldt ud af NEV.

Jan Fagerlund opremsede bl.a. i sine mails navnene på dem, der allerede havde udmeldt sig, hvilket for flere medlemmers vedkommende var en kraftig tilsnigelse og herunder bl.a., at foreningens næstformand Charlotte Ankerstjerne skulle have meldt sig ud.

I forventning om, at der på den ordinære generalforsamling den 2. november kunne findes en afklaring på situationen, forholdt bestyrelsen sig afventende.

På baggrund af nogle af Jan Fagerlunds mails fra august blev bestyrelsen så opmærksom på, at han sammen med nogle af de nu udmeldte medlemmer var ved at etablere en parallel forening med navnet ”Niels Ebbesens Venner af 1977”, og at han allerede har fået denne forening godkendt ved Erhvervsstyrelsen med CVR-nummer.

Bestyrelsen kunne ikke se en ende på den langvarige chikane og anså nu den nuværende situation som ubeskrivelig uheldig, hvilket er baggrunden for denne ekstraordinære generalforsamling. Bestyrelsen mener ikke, at det tjener noget formål, at der nu tilsyneladende skal eksistere en ny forening parallelt med den oprindelige forening, som vi derfor jf. den udsendte dagsordenen foreslår nedlagt.

Og her står vi så i dag.

Poul Erik Rohde

I.P. Jacobsens Vej 7

8600 Silkeborg

2019 3680

[p.e.rohde@mail.dk](mailto:p.e.rohde@mail.dk)

